text: Refereyn.
  
  IEsus Nazarenus den maker der bloemen,
  Den Sone van Maria die Maget verheuen,
  Dat is mijn alderliefste die ick geiren hoor noemen,
  Bouen alle minnaers die ter werelt leuen,
  Hem heb ick wt liefden mijn trouwe gegeuen,
  Den Bruydegom mijnder sielen schoon suyuer en reyn,
  Die heb ick vercoren, in mijn herte geschreuen,
  Hem begeer ick te dienen int aertsche pleyn,
  Want hy is de Heere van Hemel en aerde gemeyn,
  Van eewicheyt tot inder eewicheyt zijn machte strect,
  Hy is die alderhoochste en rijckste certeyn,
  Alle creatueren moeten hem wesen subieckt,
  Desen heeft my door zijn goetheyt tot hem verweckt,
  Dat ick hem sou aenhangen met hert en sinne,
  Siet hoe goet dat mijn lief is, die ick beminne.